Man gebyt, met mes gesteek op plaasArgieffoto: SAPD ŉ Man van Noordwes sterk in die hospitaal aan nadat hy Woensdagaand in ŉ huis op ŉ plaas naby Vryburg deur twee verdagtes oorval en met ŉ mes gesteek is. Alta Swart, die plaaslike streekskoördineerder van AfriForum, het aan Maroela Media gesê die voorval het op ŉ plaas in die Tlakgameng-gebied gebeur. Volgens Swart bly ŉ familielid van Alwyn Smit in die huis op die betrokke plaas, maar niemand was Woensdagaand tuis nie. Die alarm van die huis het afgegaan en Smit en sy vrou, wat naby dié plaas woon, het gaan ondersoek instel. Toe Smit die huis binnegaan, is hy deur twee verdagtes oorval. Volgens Swart is Smit verskeie kere met ŉ mes gesteek en hy het ook talle bytwonde opgedoen. Smit was met sy vuurwapen gewapen en skote is in die proses afgevuur. Een van die verdagtes is gewond. Swart het bygevoeg daar was baie vinnig boere van die omgewing op die toneel en die twee verdagtes is vasgetrek. Sers. Kelebogile Moleko, woordvoerder van die polisie, het die voorval aan Maroela Media bevestig en gesê twee verdagtes, onderskeidelik 18 en 19 jaar oud, is in hegtenis geneem. Moleko het gesê die 18-jarige verdagte is in sy maag en skouer gewond en sterk tans onder polisiebewaking in die hospitaal aan. Moleko het bygevoeg die twee verdagtes is vroeër op borgtog vrygelaat nadat hulle op aanklagte van moord en huisroof in hegtenis geneem is. Bykomende aanklagte van aanranding en huisbraak sal nou teen hulle aanhangig gemaak word. Smit sterk tans in die hospitaal aan en hy is in ŉ bevredigende toestand, aldus Swart. Sy vrou is ongedeerd.